Page:Gospel of Saint Matthew in West-Saxon.djvu/92

XVII, 7] dende þe dēaþ ne onbyrigeað, ǣr hig gesēon mannes Sunu cumende on hys Fæder rīce.

CAPUT XVII

1. And æfter six dagum nam sē Hǣlend Petrum, and Iacobum, and Iohannem hys brōþor, and lǣdde hig onsundron on ǣnne hēahne munt.

2. And hē wæs gehīwod beforan him; and his ansȳn scēan swā swā sunne, and hys rēaf wǣron swā hwīte swā snāw.

3. And efne þā ætȳwde Moyses and Helias mid him sprecende.

4. Þā cwæð Petrus tō him, Drihten, gōd ys ūs hēr tō bēonne; gyf þū wylt, uton wyrcean hēr þrēo eardungstōwa, þē āne, Moyse āne, and Helie āne.

5. Him þā gȳt sprecendum, and sōþlīce þā beorht wolcn hig oferscēan; and þā efne cōm stefn of þām wolcne and cwæþ, Hēr ys mīn lēofa Sunu on þām mē wel gelīcaþ; gehȳrað hyne.

6. And þā hig þis gehȳrdon hys leorningcnihtas, hig fēollon on hyra ansȳne, and hym swȳþe ādrēdon.

7. Hē genēalǣhte þā and hig æthrān, and him tō cwæþ, Ārīsað, and ne ondrǣdaþ ēow.